钦定古今图书集成/理学汇编/文学典/第062卷 > 陈拙
## 钦定古今图书集成/理学汇编/文学典/第062卷 > 陈拙

按《广东通志》：“拙，字用拙，以字显，连州人。少习礼乐，尤
长于诗。唐天祐元年，擢进士第，授著作郎。见朱温弑
逆，遂假使节南归，加清海军节度使刘隐同平章事，
隐留用之。未几，温篡位，改元开平，用拙劝隐仍奉天
祐年号，隐多其义而不能用，遂掌书记，摄观察推官。
比隐病笃，用拙撰表，请其弟节度副使岩权知留后。”
隐卒，岩袭位，益信任之。乾化四年，奉使吴越，吴越王
钱镠与语，嘉其专对，赉以金帛，用拙逊谢，归以献岩，
岩称南汉，擢为吏部郎中，知制诰，卒。有诗集八卷行
于世。尤精音律，著《大唐正声琴籍》十卷，载琴家论操
名，及古帝王名士善琴者。古调无征音，仍补《新征音
谱》。